જ્યાં સાક્ષાત્ શિવની અનુભૂતિ થાય છે તે પવિત્ર અમરનાથ ગુફા સમુદ્ર સપાટીથી આશરે ૧૩,પ૦૦ ફૂટ ઊંચાઈએ આવેલી છે. દર વર્ષે લાખો શ્રદ્ધાળુઓ અમરનાથની યાત્રાએ આવે છે. આ વર્ષે ર૮ જૂનથી ૬૦ દિવસ માટે શરૃ થનારી અમરનાથ યાત્રાના સમયે જ જમ્મુ – કાશ્મીરની સ્થિતિ ચિંતાજનક છે. આતંકવાદીઓનો ડોળો અમરનાથ યાત્રા પર હોવાના ઇનપુટથી સુરક્ષા એજન્સીઓ સતર્ક બની છે. બીજો ખતરો સ્થાનિક કાશ્મીરી લોકો દ્વારા સુરક્ષા દળોને નિશાન બનાવીને પથ્થરબાજી કરવામાં આવી રહી છે તે છે. યાત્રામાં દેશભરમાંથી લાખો યાત્રાળુઓ આવી રહ્યા હોઈ સુરક્ષા દળો માટે આ વખતે અમરનાથ યાત્રા હેમખેમ પાર કરવાનો મોટો પડકાર છે. અમરનાથ યાત્રા માટે પહેલગામ અને બાલતાલ બે રૃટ નક્કી કરવામાં આવ્યા છે. બાલતાલ બેઇઝ કેમ્પથી ૧૪ કિ.મી.નો રૃટ ટૂંકો છે, પણ જોખમી છે. આ બંને રૃટ મારફત દર વર્ષે લાખો યાત્રાળુઓ જાય છે.